- Kriszta, nekem elegem van abból, hogy olyan csodálatos dolgokat csinálsz, annyi mindenhez értesz, és olyan kevés emberhez jutsz el. Azt akarom, hogy rengetegen halljanak és olvassanak, és azt akarom, minél többen találkozzanak veled, hogy segíthess nekik. Ezért úgy döntöttem, hogy most én segítek neked. Elfogadod? - állt elém a férfi, akivel szerelmi kapcsolatunk már sok évvel ezelőtt lezárult, ám a barátságunk megmaradt.
- Hát, nem is tudom ... mire gondolsz pontosan? - feleltem habozva. A segítő, támogató szándék elfogadása sohasem volt az erősségem.
- Azt találtam ki, hogy készítünk neked egy weboldalt, megtanulod az online marketinget, elkezdesz blogbejegyzéseket, meg hírlevelet írni. Fokozatosan szakértővé válsz egy vagy több témában (ezt majd te eldöntöd), aztán szervezünk egy konferenciát, ahol megismerhetnek, majd pedig jöhetnek a csoportok, a meditációs estek, az egyéni konzultációk, az online kurzusok, a cédék. Meg bármilyen más szolgáltatás vagy termék, ami az eszedbe jut.
- Hűha! Szerinted én alkalmas vagyok erre?
- Persze! A tanításban és a gyógyításban máris zseniális vagy, a többit pedig útközben megtanulod.
- Aha. És mit értesz azon, hogy elkezdek blogbejegyzéseket írni? Azt sem tudom, mi az, és én nem tudok írni!
- Dehogynem! Nem emlékszel, hogy Péter mindig azt mondta neked, hogy úgy beszélsz, mintha írnál? Olyan választékosan? Nem lesz más dolgod, mint leírni azt, amiről egy más alkalommal beszédet tartanál.
- Értem ... - válaszoltam még mindig bizonytalanul, de már éreztem, hogy tulajdonképpen tetszik az ötlet. És csodálatos lehetőségnek hangzott, amit semmiképpen sem szabad kihagyni.
Amikor belefogtunk, az első feladatom az volt, hogy döntsem el: egy olyan weboldalt szeretnék, amely sok, különböző témát ölel fel, vagy olyat, amely egy területet bont ki a lehető legrészletesebben. Mivel éppen lángoló, szenvedélyes szerelemben éltem akkori kedvesemmel, semmi más nem érdekelt, csak ez. Így indult útjára az igazabolszerelem.hu weboldal, amelynél még nagyon sok segítségre volt szükségem, aztán pedig (amikor a szerelem csitultával már másra is tudtam figyelni) a csodautas.com, amelyet már teljesen egyedül hoztam létre.
Mi az, amibe most azonnal, szívesen belevágnék, ha tudnám, hogy nem vallhatok kudarcot, és minden segítséget megkapok hozzá?